
	     ה"פ 548/06
	
	בבית   המשפט   המחוזי

ב ת ל  -  א ב י ב  -  י פ ו

	
	
	בעניין

	התובע ("עו"ד ארנון");
	יגאל ארנון

ע"י ב"כ עו"ד רם כספי מכספי ושות' משרד עו"ד מרח' יעבץ 33, תל אביב 65258, טל' 7961000-03; פקס' 7961001-03
וע"י ב"כ עו"ד ברק טל ממשרד עוה"ד יגאל ארנון ושות' ממרכז עזריאלי 1, תל אביב 67021, טל' 6087835-03; פקס' 6097716-03
	

	
	-    נ ג ד   -
	

	הנתבעים ("פיוטרקובסקי");
	1. שלמה פיוטרקובסקי

2. אפשי השקעות בע"מ 

ע"י ב"כ עוה"ד חגי שלו ו/או איזי הולדשטיין ממשרד הולדשטיין, שלו גלאור, עו"ד מרח' דניאל פריש 3 ת"א 64731
טל' 6910330-03; פקס' 6919533-03
	


כתב הגנה מטעם פיוטרקובסקי

הנתבעים, פיוטרקובסקי, המיוצגים על ידי באי כוחם כאמור לעיל, מתכבדים להגיש בזה כתב הגנה מטעמם, לכתב התביעה ("כתב התביעה") המבוסס על ה"פ 548/06 אשר הועברה לדיון בפסים של תביעה רגילה. כל האמור בכתב התביעה מוכחש, אלא וביחס לעניין שבו הודו הנתבעים במפורש. כל הטענות בכתב ההגנה מצטברות או חלופיות, הכל לפי הקשר הדברים ובכפוף לכל דין. מאומה מטענות פיוטרקובסקי שתפורטנה בגוף סעיפי כתב הגנה זה, לא יגרע מכלליות הכחשת כל סעיף וסעיף מכתב התביעה. אין בהעלאת טענה ו/או אזכור עובדה כלשהי בכתב הגנה זה כדי להעביר את נטל הראיה מהתובע אל שכם פיוטרקובסקי מקום שנטל זה מוטל על התובע על-פי הדין.
פרק א': תביעת עו"ד ארנון התיישנה

1.
תביעתו של עו"ד ארנון מתייחסת לאירועים שהתרחשו לפני יותר משבע שנים (ובחלק מהמקרים אף יותר מעשר שנים) לפני הגשת התביעה, ולפיכך התיישנה; 

בכל התקופה שקדמה לשבע השנים שלפני הגשת התביעה הצהיר שלמה פיוטרקובסקי ("מר פיוטרקובסקי" או "שלמה") בכתב ובעל פה, בידיעתו של עו"ד ארנון, גם באמצעות מצגים והתחייבויות מפורשות, שהוא (מר פיוטרקובסקי), הבעלים היחידי והבלעדי של 2% ממניות סלקום. יתרה מכך, שלמה הצהיר במפורש בידיעתו המפורשת של עו"ד ארנון שאין לאף אחד אחר זכות במניות הנ"ל. לשיטת עו"ד ארנון נוצרה לו עילת תביעה במועד מתן המצגים וההצהרות הנ"ל, הרבה יותר משבע שנים (ולמעשה כבר יותר מעשר שנים) לפני הגשת התביעה. לפיכך, עילת תביעתו של עו"ד ארנון, לשיטתו, התיישנה;

באוגוסט 1998– יותר משבע שנים לפני הגשת התביעה חולק דיבידנד לבעלי מניות בסלקום. דיבידנד זה הועבר במלואו למר פיוטרקובסקי בסיוע עו"ד ארנון (שמשרדו ביקש בין היתר לקבל את פרטי חשבונו של מר פיוטרקובסקי לצורך העברת הדיבידנד הנ"ל). עו"ד ארנון, ידע על חלוקת הדיבידנד לפיוטרקובסקי גם לפני שחולק בפועל, עוד בשנת 1997. לשיטתו של עו"ד ארנון נוצרה לו, כבר במועד חלוקת הדיבידנד הנ"ל (יותר משבע שנים לפני הגשת התביעה) עילה לתבוע ממר פיוטרקובסקי את זכויותיו (לשיטת עו"ד ארנון) במניות ובדיבידנד. זאת, משום שקבלת מלוא הדיבידנד בגין 2% מניות סלקום בידי מר פיוטרקובסקי בידיעת עו"ד ארנון, משמעה הודעת מר פיוטרקובסקי לעו"ד ארנון על אי הכרתו בנאמנות כלשהי במניות הנ"ל ובזכותו של עו"ד ארנון לקבל דיבידנדים ממניות כלשהן הרשומות ע"ש מר פיוטרקובסקי. לפיכך, עילת תביעתו של עו"ד ארנון לזכויות במניות הרשומות ע"ש פיוטרקובסקי ולקבלת דיבידנדים, התיישנה;

עילת התביעה של עו"ד ארנון שנוצרה לשיטתו כ-11 שנים לפני שפנה לביהמ"ש מתבססת לשיטת עו"ד ארנון על מסמך (נספח א' לתביעה) שנוצר לשיטתו לפני כ-10 שנים. עפ"י אותו מסמך, לשיטת עו"ד ארנון היה על עו"ד ארנון, במועד בו מר פיוטרקובסקי ישלם סכומים כלשהם לרכישת מניות סלקום, לשלם למר פיוטרקובסקי מחצית מכל סכום כזה. כל הסכומים ששולמו ע"י מר פיוטרקובסקי לרכישת המניות שולמו יחד עם בעלי מניות אחרים. עו"ד ארנון כדירקטור ויועץ משפטי של בעלי מניות ידע "בזמן אמת" מהם הסכומים ששולמו ומועדי התשלום. המועד בו שולם הסכום האחרון ע"י מר פיוטרקובסקי היה ביוני 1998. לעו"ד ארנון, עפ"י שיטתו, נוצרה עילת תביעה לאכיפת זכויותיו (עפ"י נספח א' לכתב התביעה) רק אם ישלם את הסכומים הנ"ל. אם במועדים בהם שולמו הסכומים על ידי מר פיוטרקובסקי הוא מנע מעו"ד ארנון (שהיה מודע לביצוע התשלומים) ביצוע מחצית כל תשלום, נוצרה לעו"ד ארנון לשיטתו במועד התשלום עילת תביעה לתשלום מחציתו (ובכך לאכיפת זכויותיו). תביעת עו"ד ארנון התיישנה משום שכל התשלומים בוצעו ע"י מר פיוטרקובסקי יותר משבע שנים לפני שפנה עו"ד ארנון לביהמ"ש. 

מאותה סיבה ממש (כלומר משעו"ד ארנון לא שילם מחצית מכל התשלומים שביצע מר פיוטרקובסקי, המסתכמים במליוני דולרים) לא מגלה תביעת עו"ד ארנון כל עילה. 

עפ"י הדין וההלכה הפסוקה לצורך הכרה בנאמנות קיימת חובה למסור לסלקום הודעת נאמנות על מנת שנאמנות כזו תוכר ע"י סלקום. כמפורט בכתב הגנה זה, מר פיוטרקובסקי הצהיר במפורש ובכתב החל מהמועד בו הוקצו לו המניות, על בעלותו הבלעדית במניות הרשומות על שמו ושלל כל אפשרות לנאמנות במניות הנ"ל. לשיטת עו"ד ארנון, הפרת החובה לדווח על הנאמנות לסלקום, נוצרה כבר במועד הקצאת המניות למר פיוטרקובסקי. חובה זו לשיטת עו"ד ארנון הופרה יותר משבע שנים לפני הגשת התביעה ולפיכך התיישנה תביעתו של עו"ד ארנון להכרה בנאמנות מר פיוטרקובסקי במחצית מניות סלקום הרשומות ע"ש פיוטרקובסקי.      

פרק ב': חובת תשלום אגרה ומחיקת התביעה אם לא תשולם

2.
תביעתו של עו"ד ארנון לקבלת דיבידנדים היא תביעה כספית המחייבת תשלום אגרה כדין – בכתב התביעה תובע עו"ד ארנון מפיוטרקובסקי כספים שחולקו על ידי סלקום כדיבידנדים. סעד א' לכתב התביעה הוא לקבלת "כל הזכויות שנבעו" (בלשון עבר) מהמניות "לרבות דיבידנדים". מדובר איפוא בתביעה כספית לכל דבר ועניין, במסווה פסול של בקשה לסעד הצהרתי. עפ"י הוראות הדין וההלכה הפסוקה, על צד שהתגבשה זכותו הכספית, להגיש תובענה כספית בסכום שכבר התגבש (גורן, סוגיות בסדר דין אזרחי, מהדורה שמינית ("גורן"), ע' 473). לפיכך, היה על עו"ד ארנון לשיטתו להגיש תובענה כספית לכל הפחות למחצית הדיבידנדים שכבר חולקו לפיוטרקובסקי, בעשרות מליוני ₪ ולשלם בכל מקרה את האגרה בגינה. לפיכך, ללא תשלום האגרה בגין התביעה הנ"ל יש למחוק את התביעה.

תביעתו של עו"ד ארנון להצהיר על זכותו להעברת מניות סלקום לידיו מחייבת תשלום אגרה כדין – עפ"י ס' 1 ו-2 לתקנות בית המשפט (אגרות) התשמ"ח-1987 ("תקנות האגרות") יש לשלם אגרה הנגזרת משווי הנכס כאשר "מי שאינו מחזיק" בנכס מבקש צו המצהיר על זכותו בנכס. חוק החברות החדש שינה את ההתייחסות לבעל מניות בהשוואה לפקודת החברות. חוק החברות הגדיר בעל מניות כמי ש"מחזיק" במניות (ר' למשל הגדרת "בעל מניות מהותי"). זאת בעוד שבפקודת החברות השימוש במונח "מחזיק" נעשה בחלק גדול מהמקרים בהקשר לשטר מניות (ר' בין היתר, ס' 1 וס' 57 לפקודת החברות). עו"ד ארנון ש"אינו מחזיק" (כלשון התקנות) במניות סלקום מבקש סעד הצהרתי לפיו יש לו "זכות בנכס" – כלומר במניות המוחזקות בידי פיוטרקובסקי. מכאן שעפ"י התקנות וחוק החברות על עו"ד ארנון לשלם אגרה הנגזרת משווי 1% ממניות סלקום. 

בתחילת 1992, שנים לפני חקיקת חוק החברות פסק כב' שופט לוין כדן יחיד (כלומר, לא כהלכה מחייבת של ביהמ"ש העליון), שיש לעשות אבחנה בין מניות "על שם" ("ע"ש") לבין מניות למוכ"ז (שאחזקתן היא פיזית בשטר המניה). כב' השופט לוין פסק שעפ"י המצב החקיקתי שהיה אז, בתביעה למניות ע"ש, סכום האגרה לא נגזר משווי המניות הנתבעות והסעד בתביעה נחשב כבלתי ניתן לביטוי בכסף. זאת, בניגוד לעמדתו של כב' השופט מצא (שכיהן אותה עת כשופט מחוזי) שסבר שגם עפ"י המצב החקיקתי שהיה אז אין מקום לאבחנה בין מניות למוכ"ז לבין מניות "על שם" (רע"א 1194/91 פלצמן נ' גזברות ביהמ"ש המחוזי בת"א ("פלצמן")). 

בינתיים השתנה גם המצב החקיקתי (עם חקיקת חוק החברות החדש) והשתנתה גם המציאות שהיתה קיימת בתחילת שנות התשעים עם המציאות חדשה. המציאות השולטת כיום היא מציאות של העברה ורכישה "וירטואלית" של זכויות ונכסים – מציאות, שאיננה מצריכה מעבר פיזי של זכויות, ני"ע, נכסים וסחורות כדי להעבירם מיד ליד או כדי לזכות או לחייב את מי שמקבלם או מעבירם. כך למשל, חשבון ני"ע מזוכה או מחוייב ללא כל צורך בהעברה פיזית של ני"ע. באותו אופן זכותו הבלתי מוחשית של גוף לקבלת כסף מתבטאת בחשבונו בצורה של רישום זכות או חיוב (שהם לא מוחשיים). אין זה מתקבל על הדעת שבמציאות כזו, תביעה להעברת ני"ע או כספים תחשב כבלתי ניתנת לביטוי בכסף רק משום שהביטוי הרגיל והיומיומי של הזכות הנתבעת הוא בלתי מוחשי. קשה להעלות על הדעת שהמחוקק שעל פי לשון החוק והתקנות לא פטר תובע מאגרה בגין תביעה לזכות כזו, התכוון ליצור פטור רק משום שהזכויות הנ"ל אינן מוחשיות בעוד שערכן מוחשי ביותר ממש בגדר מטבע עובר לסוחר. בכל מקרה אגרה היא מס, ולא קיימת בדיני המסים אבחנה בין זכות מוחשית לזכות בלתי מוחשית. 

לעמדת פיוטרקובסקי, צריך ורשאי ביהמ"ש לפסוק בשונה מעניין פלצמן מכל אחד מהטעמים הבאים: (א) לנוכח השינוי בחקיקה מאז שנדון עניין פלצמן; (ב) משהשימוש במונח "מחזיק" בחוק החברות זהה לשימוש "מחזיק" בתקנות האגרות; (ג) משעניין פלצמן איננו הלכה מחייבת; (ד) משהמציאות שהיתה במועד בו נדון עניין פלצמן השתנתה לחלוטין למציאות חדשה לפיה העברת זכויות, נכסים, סחורות וני"ע מתבצעת באופן וירטואלי ולא מוחשי (כאשר הביטוי הכספי שלהם הוא מובהק וברור ביותר). (ה) נוסח תקנות האגרות אינו מבחין בין מניות למוכ"ז למניות "על שם"; (ו) בהתחשב גם בכך ששופט בימ"ש מחוזי (כב' השופט מצא) שמונה לאחר מכן לשופט עליון סבר אחרת גם ביחס למצב החקיקתי הקודם. 

מכאן, שעל עו"ד ארנון לשלם בכל מקרה אגרה המחושב משיעור שווי מניות סלקום הנתבע על ידו וללא תשלום זה דין תביעתו סילוק. 

פרק ג': תביעת ארנון חסרת עילה

3.
תביעה בטענת "נאמנות" לפיה סלקום הקצתה לעו"ד ארנון מלכתחילה מניות (בהסכמת סלקום ובעלי מניותיה כשהרישום ע"ש פיוטרקובסקי הוא "טכני" בלבד) אינה מגלה עילה - לשיטת עו"ד ארנון, עפ"י הסכמה שבין סלקום, בעלי מניותיה, פיוטרקובסקי ועו"ד ארנון הוקצו לעו"ד ארנון מניות בסלקום שרק "טכנית" נרשמו ע"ש פיוטרקובסקי. כך, עפ"י כתב התביעה ועפ"י התגובה שהוגשה על ידי עו"ד ארנון לביהמ"ש. פיוטרקובסקי, לשיטת עו"ד ארנון, שימש כנאמן הן של סלקום (שביצעה את ההקצאה עבור עו"ד ארנון) והן של עו"ד ארנון (לטובתו מחזיק פיוטרקובסקי את המניות). כל זאת, לשיטת עו"ד ארנון, בהסכמת בעלי המניות בסלקום במועד הקמתה. 

עפ"י הדין וההלכה הפסוקה התביעה בכל מקרה אינה מגלה עילה ללא צירוף סלקום (שלשיטת עו"ד ארנון צד להסדר הנאמנות ושעפ"י דין חייבת לרשום את הנאמנות) ובעלי מניותיה (שנתנו לשיטתו את הסכמתם לנאמנות); סלקום ובעלי המניות הנ"ל היו צריכים, כצדדים לתביעה לאשר את אותה נאמנות ואת אותו הסדר. הדרך היעילה, הנכונה ולמעשה היחידה להצגת עמדה כזו היא בהגשת כתבי טענות מטעם סלקום ובעלי מניותיה ובמתן עדויות הכפופים לכל סדרי הדין ולחקירות עדים. סלקום ובעלי מניותיה הם כלשון תקנה 24 לתקנות סדר הדין,  צדדים "שנוכחותם בבית המשפט דרושה כדי לאפשר לבית המשפט לפסוק ולהכריע ביעילות ובשלמות בכל השאלות הכרוכות בתובענה". (ע"א 263/73 ועד הר הכרמל נ' בנק למשכנתאות, פ"מ כט(1) 263, ע' 269; ע"א (ת"א) 2346/02 צוקרמן נ' כלל, דינים מחוזי, כרך לג(6) 798, ע' 3-4; גורן, ע' 67).

עו"ד ארנון לא צירף לתביעה את סלקום ואת בעלי מניותיה; יתרה מכך, סלקום ובעלת השליטה בה השקעות דיסקונט ("דסק"ש") במכתבים ששלחו לעו"ד ארנון עפ"י הזמנתו (נספחים א'-ג' לתגובת עו"ד ארנון) לא אישרו את קיום הנאמנות ובכך למעשה כפרו בקיומה. לו סלקום ובעלי המניות היו צד להסכם נאמנות שמאושר על ידם (עפ"י שיטת עו"ד ארנון) היו סלקום ובעלי המניות הנ"ל מודיעים לעו"ד ארנון על נקיטת עמדה לטובתו לגופו של עניין. אך הם סירבו לנקוט עמדה לטובתו. לפיכך, התביעה אינה בכל מקרה מגלה עילה והמכתבים שצירף לתגובתו מטעם סלקום ודסק"ש מונעים קיומה של עילת תביעה. 

עפ"י הדין, ס' 131 לחוק החברות וההלכה הפסוקה אין עילה לתביעה בטענת "נאמנות" כזו ללא רישום "הנאמנות" במרשם בעלי המניות; עפ"י הדין וההלכה הפסוקה לא קיימת נאמנות שלא דווחה לרשויות הרלבנטיות בסמוך למועד יצירתה. עפ"י כתב התביעה והודעות סלקום ודסק"ש שצורפו לתגובת עו"ד ארנון, לא נעשה כל רישום במרשם בעלי המניות ולא ניתן כל דיווח לרשות כלשהי על הנאמנות הנטענת. כאמור לעיל, לא יכולה להיות נאמנות כזו ובכל מקרה לא ניתן לטעון טענת "נאמנות" כזו ללא צירוף סלקום ובעלי מניותיה לתובענה.  

4.
תביעת עו"ד ארנון לא מגלה עילה, עפ"י התביעה לא קיים עו"ד ארנון את ההתחייבויות עפ"י נספח א' לתביעה - תביעת עו"ד ארנון מבוססת כולה על נספח א' לכתב התביעה. עפ"י נספח א' הנ"ל היה על עו"ד ארנון לשיטתו, לשאת במחצית ההתחייבויות הכספיות הכרוכות ברכישת המניות ולגרום לכך שפיוטרקובסקי לא יפר את התחייבויותיו. לשיטת עו"ד ארנון, גילוי ההתחייבויות הכרוכות ברכישת המניות ומתן פירוט ביחס לחלק שבוצע ע"י עו"ד ארנון הכרחי לגילוי עילת תביעה וזאת, עפ"י כל שיטה: שכן ללא קיום ההתחייבויות הנ"ל לא יכול להיות עו"ד ארנון זכאי להעברת המניות מפיוטרקובסקי (בין מחמת אי קיום ההסכם הנטען ובין מחמת הפרתו).  

עו"ד ארנון נמנע מלצרף את הסכמי בעלי המניות בטענתו האבסורדית שמדובר במסמכים "עבי כרס". לשיטתו בתביעה נשא עו"ד ארנון בסכום כולל של כ-60,000 דולר לצורך רכישת המניות. כדי לגלות עילה היה על עו"ד ארנון (שמודה בכך שכל המסמכים בשליטתו וכל העובדות ידועות לו) לגלות מהן כל ההתחייבויות הכספיות הכרוכות ברכישת 2% ממניות סלקום וכיצד הוא קיים את מחציתן. על פני הדברים, ואף לשיטת עו"ד ארנון, 60,000 דולר אינם יכולים להיות תמורה לרכישת 1% ממניות סלקום. עו"ד ארנון עצמו מפנה לנספח ח' בתביעה על פיו, לשיטת עו"ד ארנון, היה עליו להעמיד 741,000 דולר ולא להסתפק ב-60,000 דולר שהעמיד עפ"י טענתו בכתב התביעה. יצויין שעפ"י גירסת פיוטרקובסקי הסכומים שהועמדו על ידו לסלקום הסתכמו במליוני דולרים באותו אופן כמו שאר בעלי המניות.

בנוסף עו"ד ארנון היה צריך להראות כיצד לא גרם להפרת התחייבויות פיוטרקובסקי, בהתחשב בין היתר בכך שפיוטרקובסקי הצהיר במסמכים הידועים לעו"ד ארנון, שפיוטרקובסקי הוא הבעלים המהותי והיחידי של המניות ושהמניות לא נרכשו עבור אף אחד אחר. 

פרק ד': גירסתו העובדתית של פיוטרקובסקי

5.
סלקום הוקמה על מנת להשתתף במכרז להפעלת רשת סלולרית מתחרה ברשת המונופוליסטית והמצליחה  פלאפון, שבעלי מניותיה היו תאגידי הענק - בזק ומוטורולה. באותה תקופה, שלטה פלאפון בשוק הסלולר בישראל באופן בלעדי. ליזמיה של סלקום היה ברור כי תחרות קשה ואגרסיבית בפלאפון - תאגיד מונופוליסטי מצליח היכול להיתמך לפי הצורך וללא כל מגבלה כמעט בבעלי מניותיו - היא קשה ומסוכנת. ליזמיה של סלקום, היה גם ברור שהתחרות בפלאפון עלולה לדרוש העמדה של כספים בהיקפים עצומים מצד בעלי המניות של סלקום לפני שתהפוך השקעתם לרווחית (אם בכלל). בפועל וכפי שיתואר להלן, נדרשו בעלי המניות להעמיד כספים נוספים בהיקפים גדולים מעבר לתכנון המקורי.  

6.
בשלבי הכנת המכרז עסק עו"ד ארנון בטיפול המשפטי הקשור להקמת המיזם והשתתפות במכרז. שלמה, מטעם ספרא, עסק בכל ההיבטים העסקיים לרבות הכנת תקציבים, תכניות עבודה ותכניות אסטרטגיות, תוך שיתוף פעולה הדוק עם בעלי המניות העיקרים בסלקום, בל סאות' ודסק"ש.

7.
במהלך 1994, התקיימו מספר פגישות בישראל ובחו"ל בהשתתפות מר ג'וזף ספרא ("ג'וזף") שלמה ועו"ד ארנון (או "יגאל"). במסגרת הפגישות הנ"ל הציע ג'וזף לכל אחד מהם להשתתף ברכישת 1% ממניות סלקום. ג'וזף הבהיר כי קיבל לצורך כך את הסכמת בעלת המניות העיקרית השניה בל סאות' וכן שהוא רואה בביצוע השקעה זו הזדמנות עסקית. לכן, מצא לנכון לפנות ולהציע לשניים ממקורביו את האפשרות להשתתף בה. עם זאת הדגיש ג'וזף בפני שלמה ויגאל כי מעבר למתן ההזדמנות העיסקית להשתתף בהשקעה, אין מדובר במתנת חינם. השתלבותם של שלמה ויגאל בהשקעה תחייב כל אחד מהם להעמיד את מלוא המימון לפי חלקו היחסי כפי שידרש מעת לעת לפעילותה של סלקום. כבר אז היה ברור גם לשלמה וגם ליגאל, כי בגין כל 1% במניות סלקום, תידרש העמדה של מליוני דולרים. הסכום הראשוני שתוכנן בגין כל 1% כאמור (שהיה רק חלק מהסכום שנדרש בגין רכישת כל 1% ) היה כ-700,000 דולר. 

שלמה ביקש לשקול את ההצעה ולאחר שבחן את המשמעויות הכרוכות בקבלתה, השיב בחיוב.


יגאל לעומת זאת ביקש מג'וזף להשתלב בעיסקה באמצעות קבלת אופציה למניות סלקום. זאת, באופן שלא יידרש לסכן כספים כלשהם לפני שיתברר אם אכן סלקום התגברה על הקשיים הצפויים והפכה לסיפור הצלחה (כלומר, כאשר ברור שההשקעה בסלקום מניבה רווח ודאי). ג'וזף סירב והודיע ליגאל שהאפשרות היחידה להשתלב בעיסקה היא בהעמדת כספים ממשית, בדיוק כמו יתר בעלי המניות. יגאל בתגובה ביקש מג'וזף לבחון אפשרות לפיה יקבל יגאל ממשפחת ספרא מימון בדרך של הלוואת "נון ריקורס" לרכישת המניות. כלומר, הלוואה שיגאל איננו חייב אישית בפירעונה, פירעון המובטח, אך רק במניות שנרכשות באמצעותה. גם לכך סירב ג'וזף וחזר והדגיש כי ההשתלבות בהשקעה של שלמה ושל יגאל מחייבת כל אחד מהם גם בנטילת סיכון אישי. בנסיבות אלו הודיע יגאל כי הוא מוותר על ההזדמנות שהוצעה לו וכי אין לו כוונה בגילו הנוכחי להיכנס להרפתקה כזו, וכלשונו של יגאל –“I am too old for such an investment“.

משהודיע יגאל על סירובו להצטרף להשקעה פנה ג'וזף לשלמה והציע לו לרכוש גם את החלק שהוצע ליגאל באופן שהוא, שלמה, יהיה בעלים של 2% ממניות סלקום. שלמה ביקש לשקול את ההצעה ולאחר שבחן את המשמעויות הכרוכות בקבלתה, השיב גם לה בחיוב. 

8.
להסדרת מערכת היחסים שבין סלקום ובעלי מניותיה, ולהסדרת מערכת היחסים בין בעלי המניות עצמם, נערכו ונחתמו סדרה של מסמכים והסכמים. עו"ד ארנון ששימש כב"כ משפחת ספרא ייצג בעיסקה זו גם את שלמה. מטבע הדברים הכיר עו"ד ארנון באופן יסודי את כל המסמכים וההסכמים שחתימתם נדרשה. עפ"י ייעוצו של עו"ד ארנון חתם שלמה על כל סדרת המסמכים וההסכמים הנ"ל. על יסוד ההתחייבויות וההצהרות הכלולות בהסכמים ובמסמכים הנ"ל, העמיד שלמה בעצמו ללא כל השתתפות מצידו של עו"ד ארנון את כל הכספים שנדרשו בגין בעלות ב-2% ממניות סלקום (מליוני דולרים). העמדת הכספים הנ"ל היתה כרוכה בהתחייבויות אישיות ובסיכונים אישיים של שלמה. בתמורה הוקצו לשלמה בלעדית (ורק לו) 2% ממניות סלקום. שלמה כמו יתר בעלי המניות נידרש לחתום גם על מסמכים שכללו מצגים והתחייבויות לפיהם שלמה מחזיק במניות שהוקצו לו, באופן בלעדי וייחודי ולא לטובת צד אחר כלשהו. 

הקצאת המניות לשלמה בסלקום בוצעה באופן עקיף באמצעות הקצאת מניות בחברת טלמן בע"מ ("טלמן") שהחזיקה אז כ-70% ממניות סלקום. בעלי המניות הנוספים בסלקום, באמצעות טלמן, היו משפחת ספרא על ידי חברה זרה (אמרליס), תאגיד התקשורת האמריקאי הענק בל סאות', האחים שטיינמץ ובריאן גרישפאן. יתר מניות סלקום הוחזקו ישירות ע"י קבוצת דסק"ש - כ-20%, והתעשייה האווירית - 10%.

בעלותו הבלעדית של שלמה ב-2% ממניות סלקום הייתה ידועה ומוכרת ובכלל זה לסלקום, לבעלי מניותיה, ליועציה המשפטיים של סלקום, ולרואי החשבון של סלקום. בעלותו הבלעדית של שלמה ב-2% ממניות סלקום דווחה כמתחייב עפ"י דין; בין היתר, נמסרו דיווחים למשרד התקשורת, לרשם החברות ולשלטונות המס. בעלותו הבלעדית של שלמה ב-2% ממניות סלקום דווחה גם ברישומים שונים אצל בעלי השליטה באותה עת, ספרא ובל סאות'. בנוסף, בעלותו הבלעדית של שלמה ב-2% ממניות סלקום הוצגה גם (על יסוד המצגים שנחתמו) למוסדות פיננסים בינלאומיים ולרוכשים פוטנציאלים שונים שהתעניינו בעיסקות לרכישה והנפקה של מניות סלקום. אילו היה ספק כלשהו באמינות המצגים ובבעלותו הבלעדית של שלמה ב-2% ממניות סלקום, לא היו נמסרים הדיווחים הנ"ל. 

גם בעלי המניות בסלקום, ביניהם חברות, אנשי עסקים ובנקאים ידועי שם ובעלי מוניטין הציגו בפני כל גורם או רשות רלבנטיים את מבנה הבעלות של סלקום, על פיו שלמה הוא הבעלים של 2%. על אותם בעלי המניות נמנים משפחת ספרא –בנקאים בינלאומיים בעלי מוניטין שבבעלותם בנקים מסחריים באירופה ובארה"ב, בל סאות' – תאגיד תקשורת ענק אמריקאי הנסחר בוול סטריט, חברות ציבוריות – דסק"ש, חברה ממשלתית – תעשייה אווירית, וכן סלקום עצמה. כל אלו לא היו מסכנים את מעמדם ושמם במצגי שווא. 

יתרה מכך, עו"ד ארנון שימש, בין היתר, דירקטור בטלמן, דירקטור בסלקום, יועץ משפטי של סלקום, יועץ משפטי של משפחת ספרא והיה אחראי גם לניסוח המצגים שנתנו בקשר עם אחזקת בעלי המניות בסלקום. לא ניתן היה להעלות על הדעת שלעו"ד ארנון תביעה או טענה הסותרת את המצגים הנ"ל שהוא עצמו היה שותף ליצירתם והצגתם. ואכן, עד סמוך להגשת תביעה זו לא טען עו"ד ארנון לזכות כלשהי במניות סלקום. 

9.
בשנים 1996 ו-1997 תוכנן ובוצע במניות סלקום רה-ארגון שעיקרו העברת חלק ממניות סלקום שהוחזקו ע"י טלמן לאחזקה ישירה של בעלי המניות הרלבנטיים (הכוללים גם את שלמה) והעברת חלק אחר של מניות סלקום לחברה זרה (טלמן הולנד). הואיל והליך הרה-ארגון נועד לפתור סוגיות מס של בעלי המניות הזרים (ספרא ובל סאות') הוא חייב דיווחים מדוייקים ומפורטים ביחס לזהותם ולשיעורי אחזקתם של בעלי המניות בסלקום. זאת הן, לפני הרה-ארגון והן לאחריו. עו"ד ארנון היה דומיננטי בתכנון ובניסוח הליך הרה-ארגון. לנוכח השלכות המס של הליך הרה-ארגון היו מעורבים בו יועצי מס מהשורה הראשונה בישראל (כגון פרופסור יצחק סוארי) וכן גורמים בכירים ביותר בנציבות מס הכנסה לרבות נציב מס הכנסה. גם במסגרת הליך זה שבו בעלי המניות ונדרשו להצהיר על בעלותם הבלעדית במניות סלקום. זאת, הן במסגרת סדרת ההסכמים עליהם נדרשו לחתום והן במסגרת דיווחים שונים לשלטונות המס. המסמכים הנ"ל נחתמו בשנת 1997. מובן שלא עלה על הדעת שלעו"ד ארנון (גורם בכיר ודומיננטי בתכנון וניסוח תכנית הרה ארגון, ניסוח מצגי בעלי המניות וניסוח ומסירת הדיווחים הנובעים ממנו), טענה או תביעה הסותרת את המצגים, ההתחייבות והדיווחים הנ"ל. ואכן, עד סמוך להגשת תביעה זו לא טען עו"ד ארנון לזכות כלשהי במניות סלקום.

10.
זמן קצר יחסית לאחר שסלקום החלה בפעילותה התברר כי היה יסוד ממשי לחששותיו של עו"ד ארנון שהניעוהו שלא להשתלב בהשקעה בסלקום. במהלך שנת 1995 נקלעה סלקום למשבר עסקי קשה שחייב את בעלי המניות להעמיד סכומים נוספים לצורך הישרדותה והבראתה של סלקום. המשבר הנ"ל נבע מתקלות טכניות ברשת שפגעו קשות בתדמיתה של סלקום ומהמחירים הנמוכים שנאלצה סלקום לחייב את לקוחותיה על מנת להתחרות במונופול ובשליטתה של פלאפון בשוק. משברים אלו הסבו לסלקום הפסדים של למעלה ממאה מליון ₪ (כך!!!) רק בתשעת החודשים הראשונים של שנת 1995. כתוצאה מאותו משבר והגדלת החשיפה של בעלי המניות פנתה התעשייה האווירית לבעלי מניות בסלקום, ביקשה להשתחרר מהתחייבויותיה ולקבל חזרה את השקעתה הראשונית. בעלי המניות הרלבנטיים נעתרו לבקשתה של התעשייה האווירית. בתחילת שנת 1996 פרשה התעשייה האווירית מהשקעתה בסלקום, וכך נמנעה מלהיחשף לסיכונים שהיו כרוכים בהשקעה בסלקום. בכל מקרה כל יתר בעלי המניות, לרבות שלמה, נאלצו בעקבות המשבר להעמיד סכומים נוספים שנבעו ממצבה של סלקום אותה עת, סכומים שחרגו באופן משמעותי מהתקציבים שתוכננו.

11.
בין שלמה לעו"ד ארנון לא היה כל הסדר של נאמנות במניות סלקום. מניות סלקום מעולם לא נרכשו לטובת עו"ד ארנון, ומעולם לא הוחזקו בנאמנות; עו"ד ארנון לא רכש מניות בסלקום לא מימן או סייע במימון רכישת מניות סלקום. שלמה לא חתם על הסכם נאמנות כלשהו, לא התכוון לחתום על הסכם כזה ובהתאם לכך גם לא חתם על נספח א' לתביעה. 

12.
בהמשך, ועל פי ייעוץ מיסויי שקיבל, העביר מר פיוטרקובסקי את מלוא אחזקותיו בסלקום, 2%, לחברה בבעלותו ובשליטתו המלאים, היא הנתבעת 2. העברת מניות זו דווחה לרשויות המס וקיבלת את אישור בעלי המניות בסלקום. 

13.
באוגוסט 2005 בפגישה שהתקיימה בביתו של שלמה, העלה יגאל לראשונה, לתדהמתו של שלמה, תהייה, האם לא היה ביניהם הסדר נאמנות לפיו שלמה מחזיק עבור יגאל 1% ממניות סלקום. שלמה דחה בתוקף ומיידית את הרעיון הנ"ל, ויגאל שאכן היה רגוע וקר רוח לא ניהל כל ויכוח (כפי שהוא מודה) ואישר את נכונות העובדות המפורטות גם בכתב הגנה זה לעיל. חרף זאת, לאחר מכן, שב יגאל והעלה את הטענה הנ"ל ובין הצדדים לרבות באמצעות ב"כ הוחלפו מכתבים לעניין זה שצורפו לכתב התביעה. על מנת להבין את פשר הטענה ביקש שלמה מעו"ד ארנון שיציג לו אסמכתאות וביסוס לטענותיו. עו"ד ארנון סירב. בפגישה שהתקיימה בין ב"כ הצדדים במשרדו של ב"כ עו"ד ארנון, ביום 9.2.06, הציג ב"כ עו"ד ארנון לב"כ של שלמה מספר מסמכים לרבות נספח א' לתביעה. יצויין כי ב"כ עו"ד ארנון אפשר לב"כ של שלמה לעיין במסמכים הנ"ל פרק זמן קצר ביותר, אך סירב להשאיר בידם עותק מהמסמכים. כפי שעולה מהמכתבים שצורפו לתביעה, דרישות ב"כ של שלמה מב"כ עו"ד ארנון לקבלת עותק המסמכים לרבות מסמך המקור של נספח א', נדחו.

פרק ה':
התייחסות פרטנית לסעיפי כתב התביעה 

14.
מוכחש האמור בסעיף 1 לכתב התביעה, בין היתר, לנוכח האמור בכתב ההגנה.

15.
מוכחש האמור בסעיף 2 לכתב התביעה, בין היתר, לנוכח האמור בכתב ההגנה, למעט ביחס לציטוט שהובא ממכתבו של מר פיוטרקובסקי.

16.
מוכחש האמור בסעיף 3 לכתב התביעה, בין היתר, לנוכח האמור בכתב ההגנה.

17.
מוכחש האמור בסעיף 4 לכתב התביעה, בין היתר, לנוכח האמור בכתב ההגנה.

18.
מוכחש האמור בסעיף 5 לכתב התביעה, בין היתר, לנוכח האמור בכתב ההגנה.

19.
מוכחש האמור בסעיף 6 לכתב התביעה, בין היתר, לנוכח האמור בכתב ההגנה.

20.
מוכחש האמור בסעיף 7 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה.  

21.
מוכחש האמור בסעיף 8 לכתב התביעה, בין היתר, לנוכח האמור בכתב ההגנה, למעט העובדה כי עו"ד ארנון נמנע מלגלות כי הוא מחזיק בידיו את נספח א' לתביעה ולמעט הציטוט המובא ממכתבו של מר פיוטרקובסקי לעו"ד ארנון.

22.
מוכחש האמור בסעיף 9 לכתב התביעה, בין היתר, לנוכח האמור בכתב ההגנה ומהנימוקים המפורטים בבקשות ובתגובות שהוגשו מטעם שלמה לביהמ"ש הנכבד.

23.
מוכחש האמור בסעיף 10 לכתב התביעה, בין היתר, לנוכח האמור בכתב ההגנה, למעט הציטוט המובא ממכתבו של פיוטרקובסקי.

24.
מוכחש האמור בסעיף 11 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה.  

25.
מוכחש האמור בסעיף 12 לכתב התביעה, בין היתר, לנוכח האמור בכתב ההגנה.

26.
מוכחש האמור בסעיף 13 לכתב התביעה, בין היתר, לנוכח האמור בכתב ההגנה.

27.
האמור בסעיף 14 לכתב התביעה, נכון.

28.
מוכחש האמור בסעיף 15 לכתב התביעה, למעט ביחס לעובדה כי עו"ד ארנון שימש כיו"ר הבנק הבינלאומי לישראל בע"מ.

29.
מוכחש האמור בסעיף 16 לכתב התביעה, למעט ביחס לעובדה ששלמה שימש כמנכ"ל הבנק הבינלאומי לישראל בע"מ.

30.
מוכחש האמור בסעיף 17 לכתב התביעה למעט ביחס לעובדה כי מר פיוטרקובסקי היה איש אמונם של האחים ספרא ופעל בשמם ועימם בעסקים שונים בארץ ובעולם.

31.
מוכחש האמור בסעיף 18 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה.

32.
מוכחש האמור בסעיף 19 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה.

33.
מוכחש האמור בסעיף 20 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה.

34.
מוכחש האמור בסעיף 21 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה.

35.
מוכחש האמור בסעיף 22 לכתב התביעה על כל סעיפי המשנה שבו, בין היתר, לנוכח האמור בכתב ההגנה.

36.
מוכחש האמור בסעיף 23 לכתב התביעה, בין היתר, לנוכח האמור בכתב ההגנה. 

37.
מוכחש האמור בסעיף 24 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה.

38.
האמור בסעיפים 25 ו – 26 לכתב התביעה, נכון.

39.
מוכחש האמור בסעיף 27 לכתב התביעה, בין היתר, לנוכח האמור בכתב ההגנה. 

40.
מוכחש האמור בסעיף 28 לכתב התביעה, בין היתר, לנוכח האמור בכתב ההגנה. 

41.
מוכחש האמור בסעיף 29 לכתב התביעה, בין היתר, לנוכח האמור בכתב ההגנה. 

42.
האמור בסעיף 30 לכתב התביעה נכון, למעט ביחס לעניינים הבאים: בניגוד לנטען בכתב התביעה לעו"ד ארנון אין ולא היו כל זכויות במניות סלקום, וכן בניגוד לנטען בכתב התביעה הסכמי הרה ארגון מאד רלבנטיים לתביעה.  

43.
מוכחש האמור בסעיף 31 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה. 

44.
מוכחש האמור בסעיף 32 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה. 

45.
מוכחש האמור בסעיף 33 לכתב התביעה, בין היתר, לנוכח האמור בכתב ההגנה.

46.
האמור בסעיף 34 לכתב התביעה, נכון.

47.
מוכחש האמור בסעיף 35 לכתב התביעה, בין היתר, לנוכח האמור בכתב ההגנה.

48.
מוכחש מחוסר ידיעה האמור בסעיף 36 לכתב התביעה, בכפוף לאמור במפורש בכתב ההגנה. 

49.
מוכחש האמור בסעיף 37 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה. 

50.
מוכחש האמור בסעיף 38 לכתב התביעה, בין היתר, לנוכח האמור בכתב ההגנה.

51.
מוכחש מחוסר ידיעה האמור בסעיפים 39 ו – 40 לכתב התביעה, בכפוף לאמור במפורש בכתב ההגנה.

52.
מוכחש האמור בסעיף 41 לכתב התביעה לנוכח האמור בכתב ההגנה ובכפוף לאמור במפורש בכתב ההגנה. 

53.
האמור בסעיף 42 לכתב התביעה, נכון.

54.
מוכחש האמור בסעיף 43 לכתב התביעה, בין היתר, לנוכח האמור בכתב ההגנה ובכפוף לאמור במפורש בכתב ההגנה.

55.
מוכחש האמור בסעיף 44 לכתב התביעה, בין היתר, לנוכח האמור בכתב ההגנה. 

56.
מוכחש האמור בסעיף 45 לכתב התביעה, בין היתר, לנוכח האמור בכתב ההגנה, ובכפוף לאמור במפורש בכתב ההגנה. 

57.
מוכחש האמור בסעיף 46 לכתב התביעה, בין היתר, לנוכח האמור בכתב ההגנה, ובכפוף לאמור במפורש בכתב ההגנה. 

58.
מוכחש האמור בסעיף 47 לכתב התביעה, בין היתר, לנוכח האמור בכתב ההגנה.

59.
מוכחש האמור בסעיף 48 לכתב התביעה, בין היתר, לנוכח האמור בכתב ההגנה, ובכפוף לאמור במפורש בכתב ההגנה. 

60.
מוכחש האמור בסעיף 49 לכתב התביעה, בין היתר, לנוכח האמור בכתב ההגנה, ובכפוף לאמור במפורש בכתב ההגנה. 

61.
מוכחש האמור בסעיף 50 לכתב התביעה, בין היתר, לנוכח האמור בכתב ההגנה.

62.
מוכחש האמור בסעיף 51 לכתב התביעה, בין היתר, לנוכח האמור בכתב ההגנה.

63.
מוכחש האמור בסעיף 52 לכתב התביעה, בין היתר, לנוכח האמור בכתב ההגנה, ובכפוף לאמור במפורש בכתב ההגנה. 

64.
מוכחש האמור בסעיף 53 לכתב התביעה, בין היתר, לנוכח האמור בכתב ההגנה, ובכפוף לאמור במפורש בכתב ההגנה. 

65.
האמור בסעיף 54 לכתב התביעה, ביחס לעצם החלפת מכתבים בין הצדדים, נכון.   

66.
מוכחש האמור בסעיף 55 לכתב התביעה, בין היתר, לנוכח האמור בכתב ההגנה.

67.
מוכחש האמור בסעיף 56 לכתב התביעה, בין היתר, לנוכח האמור בכתב ההגנה, ובכפוף לאמור במפורש בכתב ההגנה. 

68.
האמור בסעיף 57 לכתב התביעה, ביחס להחלפת מכתבים, נכון. 

69.
מוכחש האמור בסעיף 58 לכתב התביעה, בין היתר, לנוכח האמור בכתב ההגנה, למעט לעצם העובדה שבסלקום היתה חלוקת דיבידנד.

70.
מוכחש האמור בסעיפים 59 עד 62 לכתב התביעה (כולל), בין היתר, לנוכח האמור בכתב ההגנה.

העולה מן האמור בכתב הגנה זה הוא, כי דין התביעה כנגד פיוטרקובסקי להיות מסולקת על הסף או להידחות, כמפורט לעיל.

לפיכך, מתבקש בית המשפט הנכבד להורות על סילוקה של התביעה על הסף ו/או דחייתה ועל חיוב עו"ד ארנון בתשלום הוצאותיו של פיוטרקובסקי בקשר עם ניהול ההגנה בתיק זה לרבות שכר טרחת עורכי דינו של פיוטרקובסקי בתוספת מע"מ כשיעורו בדין.
	איזי הולדשטיין, עו"ד
	
	חגי שלו, עו"ד

	ב"כ פיוטרקובסקי


היום, 23 ביולי 2006

